กระทรวงเกษตรและสหกรณ์ ร่วมใจถวายราชสักการะ น้อมรำลึกในพระมหากรุณาธิคุณ  เนื่องในวันพระบิดาแห่งฝนหลวงประจำปี 2562
กระทรวงเกษตรและสหกรณ์ ร่วมใจถวายราชสักการะ น้อมรำลึกในพระมหากรุณาธิคุณ ของพระบาทสมเด็จพระบรมชนากาธิเบศร มหาภูมิพลอดุลยเดชมหาราช บรมนาถบพิตร เนื่องในวันพระบิดาแห่งฝนหลวงประจำปี 2562 นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานในพิธีถวายราชสักการะน้อมรำลึกในพระมหากรุณาธิคุณ ของพระบาทสมเด็จพระบรมชนากาธิเบศร มหาภูมิพลอดุลยเดชมหาราช บรมนาถบพิตร เนื่องในวันพระบิดาแห่งฝนหลวงประจำปี 2562 ที่ลานอเนกประสงค์ อาคารรัฐประศาสนภักดี ศูนย์ราชการเฉลิมพระเกียรติ 80 พรรษา โดยกล่าวว่า วันที่ 14 พฤศจิกายนของทุกปีเป็นวันพระบิดาแห่งฝนหลวง ซึ่งในปีนี้ครบรอบ 64 ปี เพื่อให้ประชาชนชาวไทยได้มีโอกาสแสดงความจงรักภักดีและร่วมรำลึกในพระมหากรุณาธิคุณอันล้นพ้นหาที่สุดมิได้ของพระองค์ท่าน ที่พระบาทสมเด็จพระบรมชนากาธิเบศร มหาภูมิพลอดุลยเดชมหาราช บรมนาถบพิตร ทรงมีพระราชดำริที่จะคิดค้น วิจัยหาวิธีการทำฝนหลวง เพื่อแก้ไขปัญหาความทุกข์ยากของเกษตรกรและประชาชนทั่วไปที่ประสบภัยแล้ง รวมทั้งปัญหาการขาดแคลนทรัพยากรน้ำของประเทศ ทำให้ได้รับการยอมรับจากทั่วโลก และมีการจดสิทธิบัตรในพระปรมาภิไธยทั้งในประเทศและต่างประเทศ ถือได้ว่าโครงการพระราชดำริฝนหลวง เป็นนวัตกรรมที่เกิดจากพระอัจฉริยภาพอย่างแท้จริง และเป็นพระมหากรุณาคุณที่ทรงมีต่อพสกนิกรชาวไทยและมวลมนุษยชาติอีกด้วยนอกจากนี้ รัฐมนตรีว่าการกระทรวงเกษตรและสหกรณ์ ได้เยี่ยมชมการจัดงาน “ครบรอบ 64 ปี วันพระบิดาแห่งฝนหลวง” โดยกรมฝนหลวงและการบินเกษตร ที่จัดขึ้นระหว่างวันที่ 11 - 15 พฤศจิกายน 2562 ภายใต้แนวคิด “สืบสาน รักษา ต่อยอด Fonluang” เพื่อแสดงนิทรรศการ ที่ได้มีการถ่ายทอดเรื่องราวการสืบสานน้อมตำราฝนหลวงพระราชทานมาปฎิบัติการฝนหลวงในภารกิจต่างๆ เช่น การแก้ไขปัญหาภัยแล้ง  บรรเทาปัญหาหมอกควันไฟป่า  การเติมน้ำในเขื่อนและการต่อยอดเทคโนโลยีฝนหลวงด้วยงานวิจัยโครงการต่างๆ เพื่อเพิ่มประสิทธิภาพการปฎิบัติการฝนหลวงให้มากขึ้น ภายในงาน ยังมีการจำหน่ายสินค้าและผลิตภัณฑ์ทางการเกษตรมากกว่า 100 ร้านค้า เป็นผลิตภัณฑ์สินค้าทางการเกษตร อาทิ ผัก ผลไม้ อาหารสด และอาหารแปรรูป มาจำหน่ายให้ประชาชนในราคาประหยัด  และกิจกรรมการสาธิตเสริมสร้างอาชีพจากหน่วยงานในสังกัดฯ อาทิ การสอนการตัดเย็บกระเป๋าผ้าและสาธิตการแปรรูปอาหารจากปลา